Lars Barfoed (KF), 2004-03-30:
Da Det Konservative Folkepartis EU-ordfører, fru Gitte Seeberg, ikke kan være til stede i dag, er det tilfaldet mig at holde Det Konservative Folkepartis indlæg under denne debat.
Kommissionens arbejdsprogram indeholder jo en række meget centrale områder, der er vigtige at prioritere og fortsat arbejde målrettet med.
De falder især inden for tre hovedområder.
Det er for det første naturligt nok udvidelsen, så er det sikkerhed og stabilitet, og endelig som den tredje vækst.
Om godt en måned slår Den Europæiske Union dørene op for ti nye medlemslande fra Øst- og Centraleuropa, og vi ved, at forberedelserne i de nye medlemslande har været mange, og at landene generelt er kommet langt, også med implementering af kompliceret lovgivning, men der venter stadig væk et stort arbejde med at sikre, at de nye medlemslande nu også bliver fuldt ud integreret i det indre marked.
Vi Konservative er enige i, at et målrettet arbejde med det må have en meget høj prioritet.
Optagelsen af så mange nye medlemslande har en historisk dimension og repræsenterer derfor også enestående muligheder for den videre udvikling af EU og også for udviklingen af de enkelte medlemslande og ikke mindst naturligvis de nye medlemslande.
Derfor er det også nødvendigt, at rammerne om samarbejdet er i orden.
EU skal fortsat kunne være effektiv og handledygtig, også når vi bliver 25 medlemslande.
Det er vores håb, at dette kan sikres med en kommende forfatningstraktat, der giver flere flertalsafgørelser og omvendt også færre muligheder for, at et lille mindretal kan blokere.
De tragiske terrorbombninger 11. marts i Madrid har desværre for alvor mindet os om, at krigen mod terror langtfra er vundet, og at vi i EU må stå sammen og ruste os imod nye angreb.
Terrorangrebene har derfor forstærket fokus på det, der er Kommissionens anden hovedprioritet, nemlig sikkerhed og stabilitet.
Viljen til at samarbejde i kampen mod terror har vi allerede set med resultatet af Rådets møde i Bruxelles den 25.-26. marts i år.
Der blev truffet mange vigtige beslutninger, som det nu gælder om at få ført ud i livet og gerne jo før jo bedre.
I Det Konservative Folkeparti hilser vi beslutningen om en antiterrorismekoordinator velkommen, og vi slutter også fuldt og helt op om at styrke og operationalisere samarbejdet inden for en bred vifte af områder, bl.a. efterretningssamarbejdet, terrorfinansiering og civilt beredskab.
Vi ser også vigtigheden af at sikre stabilitet i forhold til EU's nabolande, der jo ofte har nogle håbløse økonomiske og sociale forhold, der også kan bidrage til den tragiske terrorisme.
Derfor må EU også bestræbe sig på at bekæmpe terrorisme gennem en langsigtet udviklingspolitik, der sikrer social, økonomisk og politisk stabilitet.
Endelig kan jeg også tilslutte mig udenrigsministerens tilfredshed med, at Lissabonprocessen er viet en fremtrædende plads i arbejdsprogrammet.
Bæredygtig vækst er et afgørende mål for Europa, og derfor er opfyldelsen af Lissabonstrategien af overordentlig stor betydning.
Globaliseringen giver svære odds for den bæredygtige vækst.
Vi ser udflytning af arbejdspladser til Østen, hvor arbejdskraften er billigere og arbejdsvilkårene ringe.
Det kræver derfor en aktiv og viljefast indsats på alle områder
at få rettet op på de forhold, som hæmmer vores konkurrenceevne i dag, så vi også i fremtiden kan konkurrere på global basis under hensyn til bæredygtigheden. Vi Konservative ser alt i alt positivt på de prioriteringer, som Kommissionen har udpeget i sit arbejdsprogram, og har store forventninger til det kommende samarbejde.